Maja har plads til de katte ingen vil have | Odder Avis | Ugeavisen.dk
Du er her: Forside - Odder Avis - Odder Å gik igen over sine bredder
Du er her: Forside - Odder Avis - Maja har plads til de katte ingen vil have
Maja Stausholm driver Stausholm Kattepension- og Internat, som rendes over af hjemløse katte, men heldigvis lykkes det at få solgt de fleste videre. Foto: Søren E. Alwan
Hos Stausholm Kattepension og Internat kan man købe katte i alle størrelser og racer. Eller man kan få sin kat passet efter alle kunstens regler, mens man selv holder ferie.
Fillerup: Hvis man har flere katte, end man er personer i en husstand, så er man en rigtig kattedame. Og hvis det passer - ja så er Maja Stausholm en vaskeægte kattedame. Selvom kattene ret beset ikke bor i hendes private hjem men i en bygning, der hører til hendes, manden Anders og deres tre sønners hjem.
Og her er der til gengæld katte nok til en mindre by. De er der alle vegne de nuttede små killinger, de lidt større vilde killinger og de killinger, der for længst er klar til at blive hentet. For slet ikke at tale om de voksne katte, der forsøger at holde styr på killingerne, der snart er på vej op ad et klatretræ, snart drøner henover sofaryggen for pludselig at vælte omkuld og tage en powernap.
- Killingerne skal have mad seks til 10 gange i døgnet, med mindre de har en mor med, eller der er en anden kattemor, der vil tage killingerne til sig, siger Maja Stausholm.
Det seneste år er der kommet 71 killinger til Fillerup fra enten private hjem, dyrlæger eller Falck.
Mens killingerne er hos Maja Stausholm, bliver de øretatoveret, vaccineret, får loppe- og ormekur samt bliver neutraliseret. Så køber man en kat fra internatet, ja så er katten i orden. Og nogenlunde tamme er de også.
Dels bliver de afrettet af hinanden, dels kan Majas tre drenge godt lide at besøge kattenes bygning.
- Jeg får også tit henvendelser fra forældre eller børn, der gerne ville have et fritidsjob, men det har jeg måttet sige nej til, siger Maja Stausholm.
Til gengæld har hun sagt ja til - indtil videre - to piger med diagnoser, som har fået lov at komme og se til kattene.
- Det gør noget godt for mange med den ene eller anden form for psykisk handicap at være sammen med dyr, og det har hele tiden været min plan at få etableret et samarbejde med eksempelvis Fabos eller Åhusene eller andre institutioner, der kunne have interesse i, at nogle af deres borgere kan komme her efter aftale, siger Maja Stausholm, der selv er uddannet pædagog.
Men kan man tjene penge på at tage imod uønskede killinger, fodre dem og give dem hele turen hos dyrlægen for så at sælge dem for lidt mere en 1000 kr.?
- Nej det er ikke en god forretning, griner Maja Stausholm.
Derfor har hun også haft mere eller mindre lukket for internatkatte hele sommeren. I stedet har hun passet katte for folk, der har været på ferie.
- Det er dem, der giver penge i kassen, siger Maja Stausholm.
Et par hundrede katte har været forbi kattepensionen mellem maj og august, og hun har haft venteliste.
Mange af de katte, der skal passes, er racekatte eller indekatte.
- Men jeg passer også katte, hvor ejeren skal på en længere ferie, hvor det måske er for meget at bede naboen kigge efter katten, eller folk, der lige vil have en flytning overstået, inden de tager katten med til det nye hjem.
Uanset om det er internatkatte eller pensionskatte, så er der opgaver, der er ens.
Der skal tømmes 25 kattebakker flere gange hver dag.
- Den lugt vænner jeg mig nok aldrig til, griner Maja Stausholm, mens hun rydder op efter en killing.